CELEX: 32006D0450
Language: el
Date: 2006-06-27 00:00:00
Title: 2006/450/ΕΚ: Απόφαση του Συμβουλίου, της  27ης Ιουνίου 2006 , για την τροποποίηση της απόφασης 2003/631/ΕΚ για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/51
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 27ης Ιουνίου 2006
   για την τροποποίηση της απόφασης 2003/631/ΕΚ για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση
   (2006/450/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο,
   τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 (1) (εφεξής «η συμφωνία ΑΚΕ-ΕΚ»),
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, που ήλθαν στο πλαίσιο του Συμβουλίου, σχετικά με τα μέτρα που πρέπει να ληφθούν και τις διαδικασίες που πρέπει να ακολουθηθούν για την εφαρμογή της συμφωνίας εταιρικής σχέσης ΑΚΕ-ΕΚ (2), και ιδίως το άρθρο 3,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Η απόφαση 2002/274/ΑΚΕ-ΕΚ του Συμβουλίου, της 25ης Μαρτίου 2002, για την περάτωση της διαδικασίας διαβουλεύσεων με τη Λιβερία βάσει των άρθρων 96 και 97 της συμφωνίας εταιρικής σχέσης ΑΚΕ-ΕΚ (3), προβλέπει την υιοθέτηση κατάλληλων μέτρων δυνάμει του άρθρου 96 παράγραφος 2 στοιχείο γ) και του άρθρου 97 παράγραφος 3 της συμφωνίας εταιρικής σχέσης ΑΚΕ-ΕΚ.
            
         
               (2)
            
            
               Η απόφαση 2003/631/ΕΚ του Συμβουλίου, της 25ης Αυγούστου 2003, για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση (4), προβλέπει την υιοθέτηση νέων κατάλληλων μέτρων δυνάμει του άρθρου 96 παράγραφος 2 στοιχεία β) και γ) της συμφωνίας εταιρικής σχέσης ΑΚΕ-ΕΚ.
            
         
               (3)
            
            
               Η απόφαση 2005/16/ΕΚ του Συμβουλίου (5) για την τροποποίηση της απόφασης 2003/631/ΕΚ προβλέπει την παράταση της περιόδου ισχύος των κατάλληλων μέτρων έως τις 30 Ιουνίου 2006.
            
         
               (4)
            
            
               Οι ενέργειες που ανέλαβε η κυβέρνηση της Λιβερίας, σε ένα ιδιαίτερα δυσχερές δημοσιονομικό πλαίσιο, δείχνουν την αποφασιστικότητά της να βελτιώσει την κατάσταση με βάση τις αρχές χρηστής διακυβέρνησης, σεβασμού των ανθρωπίνων δικαιωμάτων και κράτους δικαίου.
            
         
               (5)
            
            
               Θα πρέπει, συνεπώς, να αρθούν τα οικεία μέτρα τα οποία έχουν ληφθεί δυνάμει του άρθρου 96 της συμφωνίας εταιρικής σχέσης ΑΚΕ-ΕΚ,
            
         ΑΠΟΦΑΣΙΖΕΙ:
   Άρθρο 1
   Τα οικεία μέτρα που θεσπίσθηκαν δυνάμει του άρθρου 96 της συμφωνίας εταιρικής σχέσης ΑΚΕ-ΕΚ αίρονται.
   Άρθρο 2
   Θα συνεχιστεί εντατικός πολιτικός διάλογος βάσει του άρθρου 8 της συμφωνίας εταιρικής σχέσης ΑΚΕ-ΕΚ. Το περιεχόμενο του εν λόγω πολιτικού διαλόγου διευκρινίζεται στην επιστολή προς τον Πρόεδρο της Λιβερίας, που επισυνάπτεται στο παράρτημα.
   Άρθρο 3
   Η παρούσα απόφαση παράγει αποτελέσματα από την ημέρα έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 27 Ιουνίου 2006.
      
         
            Για το Συμβούλιο
         
         
            Ο Πρόεδρος
         
         J. PRÖLL
         
      
   
   
      (1)  ΕΕ L 317 της 15.12.2000, σ. 3. Συμφωνία όπως τροποποιήθηκε με τη συμφωνία που υπογράφηκε στο Λουξεμβούργο στις 25 Ιουνίου 2005 (ΕΕ L 287 της 28.10.2005, σ. 4).
   
      (2)  ΕΕ L 317 της 15.12.2000, σ. 376.
   
      (3)  ΕΕ L 96 της 13.4.2002, σ. 23.
   
      (4)  ΕΕ L 220 της 3.9.2003, σ. 3.
   
      (5)  ΕΕ L 8 της 12.1.2005. σ. 12.
   
      ΠΑΡΑΡΤΗΜΑ
      Βρυξέλλες, …
      ΑΕ Κυρία Ellen Johnson-Sirleaf
      Πρόεδρο της Λιβερίας
      Κυρία,
      Με την επιστολή της αριθ. SGS4/15736 της 23ης Δεκεμβρίου 2004, η Ευρωπαϊκή Ένωση ενημέρωνε την κυβέρνηση της Λιβερίας για την πρόθεσή της να παρατείνει έως την 30ή Ιουνίου 2006 την περίοδο ισχύος των κατάλληλων μέτρων που είχαν εγκριθεί από το Συμβούλιο στις 25 Αυγούστου 2003. Η εν λόγω επιστολή διευκρίνιζε ότι τα μέτρα θα καταργηθούν όταν θα αναλάβει τα καθήκοντά της μια κυβέρνηση και ένας πρόεδρος υπεύθυνοι και δημοκρατικά εκλεγμένοι.
      Η Ευρωπαϊκή Ένωση διαπιστώνει με ικανοποίηση ότι η νέα κυβέρνηση που εξελέγη τον Οκτώβριο και Νοέμβριο του 2005 δείχνει τη βούληση να επιβάλει μια δημοκρατική αλλαγή και να μεταρρυθμίσει τη λειτουργία του δημόσιου τομέα. Ιδιαίτερα, η Ευρωπαϊκή Ένωση εκφράζει την ικανοποίησή της για τα ακόλουθα:
      
                  —
               
               
                  οι βουλευτικές και προεδρικές εκλογές του Οκτωβρίου και Νοεμβρίου 2005 έγιναν ελεύθερα, ομαλά και με διαφάνεια,
               
            
                  —
               
               
                  τηρήθηκε η ελευθερία της έκφρασης και η ελευθερία του τύπου,
               
            
                  —
               
               
                  η κυβέρνηση υποστηρίζει και συμμετέχει ενεργά στην εφαρμογή του προγράμματος βοήθειας στην οικονομική διαχείριση και στη χρηστή διακυβέρνηση (GEMAP).
               
            Ωστόσο, ορισμένες δυσκολίες καθυστερούν την ολοκλήρωση των δεσμεύσεων της κυβέρνησης στον τομέα των ανθρωπίνων δικαιωμάτων και του κράτους δικαίου. Ιδιαίτερα:
      
                  —
               
               
                  η επιτροπή των ανθρωπίνων δικαιωμάτων βρίσκεται στο στάδιο της αναδιοργάνωσης μετά το διορισμό νέων επιτρόπων από τη νέα κυβέρνηση,
               
            
                  —
               
               
                  ελάχιστες δικαστικές διώξεις έχουν αναληφθεί για τα μέλη των δυνάμεων ασφαλείας που ήταν υπεύθυνα για παραβιάσεις των ανθρωπίνων δικαιωμάτων,
               
            
                  —
               
               
                  οι νέες δυνάμεις ασφαλείας δεν είναι ακόμη πλήρως λειτουργικές,
               
            
                  —
               
               
                  δεν έχει ολοκληρωθεί η βελτίωση του δικαστικού τομέα,
               
            
                  —
               
               
                  η επιτροπή «αλήθεια και συμφιλίωση» έπρεπε να έχει αρχίσει να λειτουργεί τον Ιούνιο του 2006 αλλά ο προϋπολογισμός που έχει τεθεί στη διάθεσή της δεν επαρκεί για να ασκήσει πλήρως τις αρμοδιότητές της.
               
            Επομένως, είναι αναγκαίο να επιτευχθεί συμπληρωματική πρόοδος στον τομέα των ανθρωπίνων δικαιωμάτων και του κράτους δικαίου.
      Με βάση αυτά που προαναφέρθηκαν, η Ευρωπαϊκή Ένωση θεωρεί ότι η κυβέρνηση της Λιβερίας επιδεικνύει καλές προθέσεις και ικανοποιητική αποφασιστικότητα να βελτιώσει την κατάσταση που επικρατεί στη Λιβερία. Η Ευρωπαϊκή Ένωση επιθυμεί να ενθαρρύνει την κυβέρνηση της Λιβερίας να συνεχίσει να εργάζεται προς αυτή την κατεύθυνση.
      Για το λόγο αυτό, τα κατάλληλα μέτρα που είχαν εγκριθεί βάσει του άρθρου 96 της συμφωνίας εταιρικής σχέσης ΑΚΕ-ΕΚ πρέπει να αρθούν.
      Θα διεξαχθεί ενισχυμένος και διαρθρωμένος πολιτικός διάλογος βάσει του άρθρου 8 της συμφωνίας εταιρικής σχέσης ΑΚΕ-ΕΚ ώστε να παρακολουθείται η ενίσχυση του σεβασμού των ανθρωπίνων δικαιωμάτων, της δημοκρατίας, του κράτους δικαίου και της χρηστής διαχείρισης των δημοσίων υποθέσεων. Το περιεχόμενο του πολιτικού διαλόγου θα καλύπτει:
      
                  —
               
               
                  την παρακολούθηση της καταπολέμηση της διαφθοράς και της εφαρμογής του GEMAP,
               
            
                  —
               
               
                  την πρόοδο που σημειώνει η επιτροπή ανθρωπίνων δικαιωμάτων και η επιτροπή Αλήθεια και Συμφιλίωση,
               
            
                  —
               
               
                  τις μεταρρυθμίσεις του δικαστικού τομέα και του τομέα της ασφάλειας,
               
            
                  —
               
               
                  την περαιτέρω υλοποίηση των αποτελεσμάτων των εξωτερικών ελέγχων παρακρατικών φορέων και κυβερνητικών οικονομικών ιδρυμάτων,
               
            
                  —
               
               
                  την κίνηση δικαστικών διώξεων κατά των ατόμων που είναι υπεύθυνα για παραβιάσεις των ανθρωπίνων δικαιωμάτων.
               
            Κατά την πρώτη συνεδρίαση εντός του ενισχυμένου πολιτικού διαλόγου κατ’ άρθρο 8, τα μέρη θα καθορίσουν τις δεσμεύσεις που πρέπει να αναλάβει η κυβέρνηση της Λιβερίας.
      Με τιμή,
      
         
            Για την Επιτροπή
         
      
      
         
            Για το Συμβούλιο